CELEX: 
Language: el
Date: 2009-09-26 00:00:00
Title: 2009/665/ΕΚ: Απόφαση του Ευρωπαϊκού Κοινοβουλίου, της 23ης Απριλίου 2009 , σχετικά με την απαλλαγή όσον αφορά την εκτέλεση του προϋπολογισμού της Εποπτικής Αρχής του Ευρωπαϊκού GNSS για το οικονομικό έτος 2007#Ψήφισμα του Ευρωπαϊκού Κοινοβουλίου, της 23ης Απριλίου 2009 , που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού της Εποπτικής Αρχής του Ευρωπαϊκού GNSS για το οικονομικό έτος 2007

26.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 255/162
            
         
      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   
   της 23ης Απριλίου 2009
   σχετικά με την απαλλαγή όσον αφορά την εκτέλεση του προϋπολογισμού της Εποπτικής Αρχής του Ευρωπαϊκού GNSS για το οικονομικό έτος 2007
   (2009/665/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   
               —
            
            
               έχοντας υπόψη τους ετήσιους λογαριασμούς της Εποπτικής Αρχής του Ευρωπαϊκού GNSS (1) για το οικονομικό έτος 2007 (2),
            
         
               —
            
            
               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Εποπτικής Αρχής του Ευρωπαϊκού GNSS για το οικονομικό έτος 2007, μαζί με τις απαντήσεις της Αρχής (3),
            
         
               —
            
            
               έχοντας υπόψη τη σύσταση του Συμβουλίου, της 10ης Φεβρουαρίου 2009 (5588/2009 — C6-0060/2009),
            
         
               —
            
            
               έχοντας υπόψη τη συνθήκη ΕΚ, και ιδίως το άρθρο 276,
            
         
               —
            
            
               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 185,
            
         
               —
            
            
               έχοντας υπόψη τον κανονισμό (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τις δομές διαχείρισης των ευρωπαϊκών προγραμμάτων δορυφορικής πλοήγησης (5), και ιδίως το άρθρο 12,
            
         
               —
            
            
               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002, και ιδίως το άρθρο 94 του εν λόγω κανονισμού (6),
            
         
               —
            
            
               έχοντας υπόψη το άρθρο 71 και το παράρτημα V του κανονισμού του,
            
         
               —
            
            
               έχοντας υπόψη την έκθεση της επιτροπής ελέγχου των προϋπολογισμών (Α6-0164/2009),
            
         
               1.
            
            
               χορηγεί απαλλαγή στον γενικό διευθυντή της Εποπτικής Αρχής του Ευρωπαϊκού GNSS όσον αφορά την εκτέλεση του προϋπολογισμού της Αρχής για το οικονομικό έτος 2007·
            
         
               2.
            
            
               καταγράφει τις παρατηρήσεις του στο ψήφισμα που ακολουθεί·
            
         
               3.
            
            
               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον γενικό διευθυντή της Εποπτικής Αρχής του Ευρωπαϊκού GNSS, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).
            
         
      
         
            Ο Πρόεδρος
         
         Hans-Gert PÖTTERING
         
      
      
         
            Ο γενικός γραμματέας
         
         Klaus WELLE
         
      
   
   
      (1)  GNSS: παγκόσμιο δορυφορικό σύστημα πλοήγησης.
   
      (2)  ΕΕ C 278 της 31.10.2008, σ. 38.
   
      (3)  ΕΕ C 311 της 5.12.2008, σ. 107.
   
      (4)  ΕΕ L 248 της 16.9.2002, σ. 1.
   
      (5)  ΕΕ L 246 της 20.7.2004, σ. 1.
   
      (6)  ΕΕ L 357 της 31.12.2002, σ. 72.
   
      
         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      
      της 23ης Απριλίου 2009
      που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού της Εποπτικής Αρχής του Ευρωπαϊκού GNSS για το οικονομικό έτος 2007
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
      
                  —
               
               
                  έχοντας υπόψη τους ετήσιους λογαριασμούς της Εποπτικής Αρχής του Ευρωπαϊκού GNSS (1) για το οικονομικό έτος 2007 (2),
               
            
                  —
               
               
                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Εποπτικής Αρχής του Ευρωπαϊκού GNSS για το οικονομικό έτος 2007, μαζί με τις απαντήσεις της Αρχής (3),
               
            
                  —
               
               
                  έχοντας υπόψη τη σύσταση του Συμβουλίου, της 10ης Φεβρουαρίου 2009 (5588/2009 — C6-0060/2009),
               
            
                  —
               
               
                  έχοντας υπόψη τη συνθήκη ΕΚ, και ιδίως το άρθρο 276,
               
            
                  —
               
               
                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 185,
               
            
                  —
               
               
                  έχοντας υπόψη τον κανονισμό (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τις δομές διαχείρισης των ευρωπαϊκών προγραμμάτων δορυφορικής πλοήγησης (5), και ιδίως το άρθρο 12,
               
            
                  —
               
               
                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (6), και ιδίως το άρθρο 94 του εν λόγω κανονισμού,
               
            
                  —
               
               
                  έχοντας υπόψη το άρθρο 71 και το παράρτημα V του κανονισμού του,
               
            
                  —
               
               
                  έχοντας υπόψη την έκθεση της επιτροπής ελέγχου των προϋπολογισμών (Α6-0164/2009),
               
            
                  Α.
               
               
                  λαμβάνοντας υπόψη ότι το Ελεγκτικό Συνέδριο δήλωσε ότι αδυνατεί να διαμορφώσει άποψη σχετικά με τους λογαριασμούς της Εποπτικής Αρχής του Ευρωπαϊκού GNSS για το οικονομικό έτος 2007 και υπογράμμισε ότι η όλη αρχιτεκτονική του έργου Galileo επανεξετάστηκε το 2007 και ότι οι λογαριασμοί της Αρχής καταρτίστηκαν σε αβέβαιο νομικό περιβάλλον,
               
            
                  Β.
               
               
                  λαμβάνοντας, παράλληλα, υπόψη ότι το Ελεγκτικό Συνέδριο δήλωσε πως οι υποκείμενες πράξεις ήταν νόμιμες και κανονικές,
               
            
                  Γ.
               
               
                  λαμβάνοντας υπόψη ότι η Αρχή απέκτησε δημοσιονομική ανεξαρτησία το 2006,
               
            
                  Δ.
               
               
                  λαμβάνοντας υπόψη ότι το Ελεγκτικό Συνέδριο, στην έκθεσή του για τους ετήσιους λογαριασμούς της Αρχής για το 2006, χορήγησε θετική δήλωση αξιοπιστίας,
               
            
                  Ε.
               
               
                  λαμβάνοντας υπόψη ότι στις 22 Απριλίου 2008 το Κοινοβούλιο χορήγησε απαλλαγή στον γενικό διευθυντή της Εποπτικής Αρχής του Ευρωπαϊκού GNSS όσον αφορά την εκτέλεση του προϋπολογισμού της Αρχής για το οικονομικό έτος 2006 (7),
               
            
                  1.
               
               
                  επισημαίνει από την ετήσια έκθεση ότι ο τελικός προϋπολογισμός της Αρχής για το οικονομικό έτος 2007 ήταν 436 500 000 ευρώ, σε σύγκριση με 7 000 000 ευρώ το 2006· παρατηρεί ότι ο προϋπολογισμός του 2007 χρηματοδοτήθηκε κυρίως με επιχορηγήσεις της Επιτροπής (επιχορήγηση λειτουργίας ύψους 7 600 000 ευρώ και επιχειρησιακά κονδύλια ύψους 194 500 000 ευρώ), με μεταφορές από την κοινή επιχείρηση Galileo και από συνεισφορές τρίτων χωρών·
               
            
                  2.
               
               
                  επισημαίνει την παρατήρηση του Ελεγκτικού Συνεδρίου, ότι οι πιστώσεις που διατέθηκαν τελικά στην Αρχή (210 000 000 ευρώ) ήταν σημαντικά χαμηλότερες, λόγω καθυστερήσεων στο πρόγραμμα Galileo·
               
            Ελλιπής δήλωση αξιοπιστίας σχετικά με τους λογαριασμούς
      
                  3.
               
               
                  εκφράζει τη λύπη του για το γεγονός ότι το Ελεγκτικό Συνέδριο δεν είναι σε θέση να διαμορφώσει γνώμη σχετικά με την αξιοπιστία των ετήσιων λογαριασμών της Αρχής για το 2007· επισημαίνει την εξήγηση που δίνει το Ελεγκτικό Συνέδριο, ότι οι ετήσιοι λογαριασμοί του 2007 καταρτίστηκαν και ελέγχθηκαν από αυτό την περίοδο κατά την οποία το εγχείρημα Galileo και ο ρόλος της Αρχής βρίσκονταν υπό επανεξέταση ενώ το νέο νομικό πλαίσιο δεν είχα ολοκληρωθεί ακόμη, ιδίως όσον αφορά τη διαχείριση των κονδυλίων του έργου και το ιδιοκτησιακό καθεστώς των περιουσιακών του στοιχείων·
               
            
                  4.
               
               
                  επισημαίνει ότι, στο μεταξύ, τέθηκε σε εφαρμογή ο κανονισμός (ΕΚ) αριθ. 683/2008 (8) · επισημαίνει ότι, σύμφωνα με τον κανονισμό αυτό, η Επιτροπή είναι ο φορέας διαχείρισης των προγραμμάτων Galileo και EGNOS (9) και η Κοινότητα ο ιδιοκτήτης όλων των υλικών και άυλων περιουσιακών στοιχείων που δημιουργούνται ή αναπτύσσονται στο πλαίσιο των προγραμμάτων αυτών·
               
            
                  5.
               
               
                  επισημαίνει ότι η Αρχή θα καταρτίσει τους ετήσιους λογαριασμούς της για το 2008 σύμφωνα με το νέο νομικό πλαίσιο·
               
            
                  6.
               
               
                  ζητεί από το Ελεγκτικό Συνέδριο, να εξετάσει στην έκθεσή του σχετικά με τους ετήσιους λογαριασμούς της Αρχής για το 2008, σε ποιον βαθμό έχουν αρθεί οι αβεβαιότητες όσον αφορά τους λογαριασμούς·
               
            Η εκτέλεση του προϋπολογισμού
      
                  7.
               
               
                  εκφράζει την ανησυχία του για το γεγονός ότι το Ελεγκτικό Συνέδριο διαπίστωσε τις εξής αδυναμίες στην εκτέλεση του προϋπολογισμού: χαμηλό επίπεδο εκτέλεσης των πιστώσεων ανάληψης υποχρεώσεων και των πιστώσεων πληρωμών για επιχειρησιακές δραστηριότητες (63 % για τις πιστώσεις ανάληψης υποχρεώσεων και 51 % για τις πληρωμές)· απουσία σαφούς σύνδεσης μεταξύ του προγράμματος εργασιών και του προϋπολογισμού της Αρχής· μεταφορές πιστώσεων χωρίς αιτιολόγηση και τεκμηρίωση· επανειλημμένες καθυστερημένες καταχωρίσεις εντολών είσπραξης· ασυνέπεια στην παρουσίαση της εκτέλεσης του προϋπολογισμού·
               
            
                  8.
               
               
                  αναγνωρίζει ότι η Αρχή πραγματοποίησε πολλές μεταφορές πιστώσεων στο πλαίσιο έκτακτης δημοσιονομικής κατάστασης, με αποθεματικό 50 % στον επιχειρησιακό προϋπολογισμό·
               
            
                  9.
               
               
                  ζητεί από την Αρχή να αναφέρει τις ενέργειες που ανέλαβε σε συνέχεια των παρατηρήσεων του Ελεγκτικού Συνεδρίου, σε σχέση με την εκτέλεση του προϋπολογισμού, καθώς και τα αποτελέσματα που είχε, στην έκθεσή της για τη δημοσιονομική και οικονομική διαχείριση για το 2008·
               
            Αβεβαιότητες σχετικά με τα περιουσιακά στοιχεία των έργων Galileo και EGNOS
      
                  10.
               
               
                  επισημαίνει την κριτική που ασκεί το Ελεγκτικό Συνέδριο σε σχέση με τα περιουσιακά στοιχεία του έργου Galileo, σύμφωνα με την οποία η Αρχή δεν μπόρεσε να περιλάβει αρκετές πληροφορίες στους λογαριασμούς της, και δεν είχε καταρτιστεί έως το τέλος του 2007 κατάλογος των περιουσιακών στοιχείων του Ευρωπαϊκού Οργανισμού Διαστήματος (ΕΥΔ)·
               
            
                  11.
               
               
                  επισημαίνει την απάντηση της Αρχής προς το Ελεγκτικό Συνέδριο, ότι στις 31 Δεκεμβρίου 2007, τα συγκεκριμένα περιουσιακά στοιχεία βρίσκονταν υπό τον έλεγχο του ΕΟΔ και όχι της Αρχής·
               
            
                  12.
               
               
                  επισημαίνει την κριτική που ασκεί το Ελεγκτικό Συνέδριο σε σχέση με τα περιουσιακά στοιχεία του έργου EGNOS, ότι δεν υπήρχε ακριβής κατάλογος των συγκεκριμένων περιουσιακών στοιχείων ούτε ένδειξη της αξίας τους στους λογαριασμούς της Αρχής·
               
            
                  13.
               
               
                  επισημαίνει την απάντηση της Αρχής, ότι στις 31 Δεκεμβρίου 2007, τα περιουσιακά στοιχεία του έργου EGNOS βρίσκονταν ακόμη υπό τον έλεγχο του ΕΟΔ· επισημαίνει ακόμη ότι με βάση τις απαντήσεις του γενικού διευθυντή της Αρχής προς το Κοινοβούλιο, το 2008 σημειώθηκε σημαντική πρόοδος, καθώς οι επενδυτές του EGNOS συμφώνησαν στους όρους για τη μεταφορά των περιουσιακών στοιχείων·
               
            
                  14.
               
               
                  επισημαίνει ότι, σύμφωνα με τον κανονισμό (ΕΚ) αριθ. 683/2008, η Κοινότητα είναι ιδιοκτήτρια των περιουσιακών στοιχείων των έργων Galileo και EGNOS· επισημαίνει ότι η πρόοδος που σημειώθηκε στη μεταφορά των περιουσιακών αυτών στοιχείων από την Αρχή στη Επιτροπή, που ασκεί τα δικαιώματα ιδιοκτησίας εξ ονόματος της Κοινότητας, άρχισε τον Δεκέμβριο του 2008·
               
            
                  15.
               
               
                  ζητεί από την Αρχή να πράξει ό,τι είναι δυνατόν προκειμένου να ξεκαθαρίσει την κατάσταση σχετικά με τα περιουσιακά στοιχεία των έργων Galileo και EGNOS στους ετήσιους λογαριασμούς της για το 2008·
               
            
                  16.
               
               
                  ζητεί από την Επιτροπή, στην οποία μεταβιβάζονται τώρα τα περιουσιακά στοιχεία των έργων Galileo και EGNOS, να λάβει υπόψη της τις παρατηρήσεις του Ελεγκτικού Συνεδρίου και να διασφαλίσει ότι τα περιουσιακά αυτά στοιχεία καταχωρίζονται σωστά στους λογαριασμούς·
               
            
                  17.
               
               
                  επισημαίνει την παρατήρηση του Ελεγκτικού Συνεδρίου, ότι το κόστος της φάσης επικύρωσης σε κατάσταση τροχιάς του έργου Galileo θα πρέπει να βαρύνει εξίσου τον ΕΟΔ και την ΕΕ, και ότι, ωστόσο, η συνεισφορά της ΕΕ υπερέβη τη συνεισφορά του ΕΟΔ κατά 114 000 000 ευρώ· επισημαίνει ότι, κατά το Ελεγκτικό Συνέδριο, η συγκεκριμένη προχρηματοδότηση θα έπρεπε να εμφανίζεται στους λογαριασμούς της Αρχής·
               
            
                  18.
               
               
                  επισημαίνει ότι η Αρχή διαφώνησε με το Ελεγκτικό Συνέδριο και αναγνώρισε μόνο προκαταβολές ύψους 53 200 000 ευρώ·
               
            Ο ρόλος της Αρχής στην εκκαθάριση της κοινής επιχείρησης Galileo (GJU)
      
                  19.
               
               
                  υπενθυμίζει ότι η Αρχή ανέλαβε όλες τις δραστηριότητες και τα περιουσιακά στοιχεία της κοινής επιχείρησης Galileo (GJU) από 1ης Ιανουαρίου 2007·
               
            
                  20.
               
               
                  εκφράζει την ανησυχία του για τις κριτικές παρατηρήσεις του Ελεγκτικού Συνεδρίου σχετικά με τον τρόπο με τον οποίο ορισμένα περιουσιακά στοιχεία μεταφέρθηκαν από την GJU στην Αρχή και καταχωρίστηκαν στους λογαριασμούς της Αρχής·
               
            
                  21.
               
               
                  επισημαίνει ότι η Αρχή απάντησε λεπτομερέστατα στο Ελεγκτικό Συνέδριο και διαφώνησε με πολλές από τις παρατηρήσεις του·
               
            
                  22.
               
               
                  θεωρεί ότι η εκκαθάριση της GJU, συμπεριλαμβανομένου του ρόλου που διαδραμάτισε η Αρχή, πρέπει να εξεταστούν διεξοδικά από την αρμόδια για την απαλλαγή αρχή, με βάση τις διαπιστώσεις του ελέγχου του Ελεγκτικού Συνεδρίου·
               
            
                  23.
               
               
                  επισημαίνει ότι το Ελεγκτικό Συνέδριο διεξάγει αυτή τη στιγμή διαχειριστικό έλεγχο της ανάπτυξης του Galileo και της φάσης επικύρωσής του σε κατάσταση τροχιάς· ζητεί από το Ελεγκτικό Συνέδριο να δώσει ιδιαίτερη έμφαση στην ανάληψη των δραστηριοτήτων και των υλικών στοιχείων του GJU από την Αρχή, και χαιρετίζει την πρόθεση του ΕΕΣ να δημοσιεύσει τα αποτελέσματα του ελέγχου του σε ειδική έκθεση πριν από τις θερινές διακοπές του 2009·
               
            
                  24.
               
               
                  για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής παραπέμπει στο ψήφισμά του της 23ης Απριλίου 2009 σχετικά με τη δημοσιονομική διαχείριση των οργανισμών της ΕΕ (10).
               
            
         (1)  GNSS: παγκόσμιο δορυφορικό σύστημα πλοήγησης.
      
         (2)  ΕΕ C 278 της 31.10.2008, σ. 38.
      
         (3)  ΕΕ C 311 της 5.12.2008, σ. 107.
      
         (4)  ΕΕ L 248 της 16.9.2002, σ. 1.
      
         (5)  ΕΕ L 246 της 20.7.2004, σ. 1.
      
         (6)  ΕΕ L 357 της 31.12.2002, σ. 72.
      
         (7)  ΕΕ L 88 της 31.3.2009, σ. 262.
      
         (8)  Κανονισμός (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου της 9ης Ιουλίου 2008 σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo) (ΕΕ L 196 της 24.7.2008, σ. 1).
      
         (9)  Ευρωπαϊκό σύστημα πλοήγησης με υπέρθεση γεωστατικών δορυφόρων.
      
         (10)  Βλέπε σελίδα 206 της παρούσας Επίσημης Εφημερίδας.